Az Atya, Fiú, Szentlélek nevében! Ámen. 		Szfvár, 2011. január 6. 	Ézs 42:5-7.

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Kedves Testvéreim!

Ajándék. 
1937-ben egy budapesti kis kávéházban ül a költő magában, és motyog magában: „Ajándék, mellyel meglepem / e kávéházi szegleten / magam magam”. Megdöbbentően sajnálatra indító vallomás. Micsoda magány, amikor nincs más – vagy pontosabban a beteg lélek úgy érzi, úgy gondolja, hogy nincs más –, aki megajándékozná őt, aki mellette állna. 
„Benned ajándékozom meg” – mondja az Úr Ézsaiás próféta által Jézusnak. Isten nem magába zárkózó. Nem maga-magát ajándékozza meg. Megajándékozza népét, és megajándékozza a nemzeteket. Isten ad. Gazdagon ad. Nem keveset, hanem drága ajándékot: egyszülött Fiát adta. Benned ajándékozom meg a népeket és a nemzeteket. Azaz minket és sokakat. 
Jézus ajándék. Három vonatkozását emeli ki ez az igeszakasz: Jézus által szabadságot kapunk. Persze szabadságot csak az kap – illetve az veszi észre, hogy kapott –, aki észlelte fogságát is. Aki megérezte, hogy be van zárva: mert leszűkültek lehetőségei, hogy jót és jól cselekedjen. Mert képtelen felszabadultan örülni, jövőre előre nézni, a másik szemébe nézni. Aki megérezte, milyen szűk a tér és az idő, amelyben él, és milyen bejárhatatlan az út a mélységből – amelyben él – a magasságig: Isten magasságáig. A szabadságot csak az érzi meg, aki megtapasztalta, milyen súlyos falakat épített köré a bűne, önzése. Ebből a rabságból ad szabadságot Jézus. Szeretetének tisztaságával, az újrakezdés lehetőségével, az örök élet távlataival.
Jézus ajándék. Jézus világosság. Az ő fényével látunk. Látjuk a valóságot. Fénye nélkül sokszor összekeveredik az igaz és a hamis, a jó és a rossz. Jézus fényében elhatárolódik az ég és a föld, a közel és a távol, az út és a cél. Jézus fényében meglátjuk – ahogy Elízeus szolgája hajdan – nemcsak a támadó katonákat, hanem a minket védő angyalseregeket is. Jézus világosságában meglátjuk bűneinket is – élesen, tisztán, eltakarhatatlanul. Meglátjuk azokat, ahogyan mosakodás után meglátom a vízen is, milyen piszkos voltam. 
Jézus ajándék. Benne Isten szövetségét kapjuk. A tartozni valakihez lelki vágyát elégíti ki. Istenhez tartozunk elválaszthatatlanul, feltétel nélkül. Isten szövetségét kapjuk: önmagát kötelezi, hogy hűséges marad. Elvárás és ellenszolgáltatás nélkül. Jézus ilyen gazdag ajándék.

Vízkereszt a misszió ünnepe. A napkeleti bölcsekhez jutott Máté evangéliuma szerint először a hír Jézus születéséről. Jézus ajándék – nemcsak nekünk, hanem azoknak is, akik még nem ismerik Őt.
Sokszor úgy tesz a gyülekezet, mint József Attila a kávéházi szegleten: magamagát ajándékozza meg. Örül annak, hogy Jézust kapta, és saját kis körén belül akarj örömét megtartani. De ez beteges elmére vall. 
A gyülekezet – Krisztus teste – folytatja, megéli Jézus küldetését: hirdeti azt a szabadságot, amelyet Jézustól kapott, világít azzal a fénnyel, amellyel Jézus ráragyogott, hirdeti azt a szövetséget, amellyel Isten megajándékozta. A gyülekezet folytatja, megéli Jézus küldetését. Hiszen miért rejtegetnénk családunk, barátaink elől azt, amit ajándékba kaptunk?

Jézus küldetését éljük meg. S persze az ígéret is a miénk: „Én fogom kezedet”.  Amikor bátyám tanított biciklizni, egy rúdon tartott egyenesben. Futott a bicikli mögött, és tartott a söprűnyéllel. Ma már nem kell tartania a biciklimet, mert tudok két keréken menni. De amikor imbolyogtam, nagyon szükségem volt arra a biztonságérzetre, hogy ő tart engem. 
Amikor azt ígéri az Úr, hogy fogja a kezünket, akkor tudja, hogy bizonytalanok vagyunk, hogy nem vagyunk elég ügyesek, hogy nincsen kellő szókincsünk, nem vagyunk eléggé képzettek a hit dolgában, nem ismerjük eléggé a Bibliát, sőt azt is tudja, hogy nem vagyunk elég hitelesek sem ahhoz, hogy Jézus fényével világítsunk. Szóval: eleshetünk, megüthetjük magunkat. Ezért fogja a kezünket. 
Szóval: ne mondjuk: hogy majd továbbadom az evangéliumot, ha elég okos, elég képzett, elég hívő leszek. Hanem bízd magad Istenre: Ő fogja kezedet. Mert rajtad keresztül, a gyülekezeten keresztül szeretné megajándékozni a mai embereket örök és gazdag ajándékával: Jézus Krisztussal. Ámen.